Seun (11) raakgeskiet toe bendes glo slaags raak | Netwerk24
Deur Maygene De Wee 06 Julie 2020 13:50
Volgens inligting het lede van twee strydende bendes mekaar op die hoek van Manenberg-rylaan en Vistualaweg met klippe gegooi.
Die man wat in hegtenis geneem is, is glo deur van die klipgooiers aangeval, waarna hy glo sy vuurwapen uitgehaal en verskeie skote geskiet het. Die seun is in sy boude raakgeskiet.
Die man het glo self die voorval by die Manenberg-polisiekantoor aangemeld en het beweer hy is deur die aanvallers in sy vinger gesteek.
Bronne het Maandag gesê 'n voorlopige polisieondersoek het egter getoon dat die man roekeloos opgetree het toe hy die skote geskiet het.
Volgens ooggetuies het hy lukraak en roekeloos na die bendelede geskiet wat mekaar met klippe gegooi het.
Die polisie beskou dit glo nie as waarskuwingskote nie omdat sy lewe glo nie in gevaar was nie.
'n Saak van poging tot moord word nou ondersoek.
Die man is glo die wettige eienaar van die vuurwapen.Sers. Noloyiso Rwexana, polisiewoordvoerder, het die voorval bevestig. Sy sê die man sal in die landdroshof in Athlone verskyn sodra hy aangekla word.
Mense met inligting oor die voorval word gevra om die Manenberg-polisie by 021 699 9400 of die Stopmisdaadnommer by 0860 010 111 te bel.